बच्चों की वैक्सीन अगले महीने? BJP संसदीय दल की बैठक में स्वास्थ्य मंत्री का बयान
बच्चों की वैक्सीन को लेकर अभी तक जो जानकारी सामने आई थी उसके अनुसार सितंबर तक वैक्सीन उपलब्ध होने की बात कही गई थी लेकिन अब स्वास्थ्य मंत्री का बयान बता रहा है कि एक महीना पहले ही बच्चों की वैक्सीन उपलब्ध हो जाएगी।
नई दिल्ली। बच्चों की कोरोना वैक्सीन को लेकर इंतजार जल्द खत्म हो सकता है। केंद्रीय स्वास्थ्य मंत्री मनसुख मंडाविया ने मंगलवार को भारतीय जनता पार्टी (BJP) संसदीय दल की बैठक में कहा है कि अगले महीने बच्चों की वैक्सीन उपलब्ध हो जाएगी। इंडिया टीवी को सूत्रों से यह जानकारी मिली है। बीजेपी संसदीय दल की बैठक में प्रधानमंत्री मोदी भी मौजूद थे और सूत्रों के अनुसार पीएम मोदी के सामने ही स्वास्थ्य मंत्री ने कहा है कि बच्चों को कोरोना से बचाने के लिए अगले महीने  से देश में बच्चों की वैक्सीन का टीकाकरण भी शुरू हो जाएगा। बच्चों की वैक्सीन को लेकर अभी तक जो जानकारी सामने आई थी उसके अनुसार सितंबर तक वैक्सीन उपलब्ध होने की बात कही गई थी लेकिन अब स्वास्थ्य मंत्री का बयान बता रहा है कि एक महीना पहले ही बच्चों की वैक्सीन उपलब्ध हो जाएगी। देश में फिलहाल 18 वर्ष से ऊपर की आयु के लोगों को वैक्सीन दी जा रही है और अबतक देश में 44.19 करोड़ लोगों को वैक्सीन लग चुकी है जिनमें 34.65 करोड़ लोगों को अभी वैक्सीन की पहली डोज ही मिली है जबकि 9.56 करोड़ लोगों को दोनों डोज मिल चुकी है। देश में फिलहाल सीरम इंस्टिट्यूट की कोवीशील्ड, भारत बायोटेक की कोवैक्सीन और रूस की स्पुत्निक वैक्सीन ही भारत मे लगाई जा रही है। बच्चों के लिए वैक्सीन का लंबे समय से इंतजार किया जा रहा है, हालांकि दुनिया के कुछ देशों में 12-18 वर्ष आयु के बच्चो में वैक्सीन लगना शुरू हुई है और भारत में भी अब इसको लेकर तैयारी शुरू हो चुकी है।